erhwenkuo/poetry-chinese-zhtw huggingface dataset:
好事近
作者：范成大（宋）

雲暮暗千山，腸斷玉樓金闋。應是高唐小婦，妒姮娥清絕。夜涼不放酒杯寒，醉眼漸生纈。何待桂花相照，有人人如月。
好事近
作者：范成大（宋）

昨夜報春來，的皪嶺梅開雪。攜手玉人同賞，比看誰奇絕。闌干倚遍憶多情，怕角聲嗚咽。與折一枝斜戴，襯鬢雲梳月。
卜算子
作者：范成大（宋）

涼夜竹堂虛，小睡匆匆醒。銀漏無聲月上階，滿地闌干影。何處最知秋，風在梧桐井。不惜驂鸞弄玉簫，露溼衣裳冷。
卜算子
作者：范成大（宋）

雲壓小橋深，月到重門靜。冷蕊疏枝半不禁，更著橫窗影。回首故園春，往事難重省。半夜清香入夢來，從此燻爐冷。
三登樂
作者：范成大（宋）

一碧鱗鱗，橫萬里、天垂吳楚。四無人、櫓聲自語。向浮雲、西下處，水村煙樹。何處系船，暮濤漲浦。正江南、遙落後，好山無數。盡乘流、興來便去。對青燈、獨自嘆，一生羈旅。敧枕夢寒，又還夜雨。
三登樂
作者：范成大（宋）

路轉橫塘，風捲地、水肥帆飽。眼雙明、曠懷浩渺。問菟裘、無恙否，天教重到。木落霧收，故山更好。過溪門、休蕩槳，恐驚魚鳥。算年來、識翁者少。喜山林、蹤跡在，何曾如掃。歸賓任霜，醉紅未老。
三登樂
作者：范成大（宋）

今夕何朝，披岫幌、雲關重啟。引冰壺、素空似洗。捲簾中、敧枕上，月星浮水。天鏡夜明，半窗萬里。盼庭柯、都老大，樹猶如此。六年前、轉頭未幾。喚鄰翁、來話舊，同篘新蟻。秉燭夜闌，又疑夢裡。
三登樂
作者：范成大（宋）

方帽衛寒，重檢校、舊時農圃。荒三徑、不知何許。但姑蘇臺下，有蒼然平楚。人笑此翁，又來訪古。況五湖、元自有，扁舟祖武。記滄洲、白鷗伴侶。嘆年來、孤負了，一蓑煙雨。寂寞暮潮，喚回棹去。
浪淘沙
作者：范成大（宋）

黯淡養花天。小雨能慳。煙輕雲薄有無間。官柳絲絲都綠遍，猶有春寒。空翠溼徵鞍。馬首千山。多情若是肯俱還。別有玉杯承露冷，留共君看。
虞美人
作者：范成大（宋）

霜餘好探梅訊息。日日溪橋側。不如君有似梅人。歌裡工顰妍笑、兩眉春。疏枝冷蕊風情少。卻稱衰翁老。從教來作靜中鄰。冷淡無言無笑、也無顰。
虞美人
作者：范成大（宋）

落梅時節冰輪滿。何似中秋看。瓊樓玉宇一般明。只為姮娥、添了萬枝燈。錦江城下杯殘後。還照鄞江酒。天東相見說天西。除卻衰翁和月、更誰知。
虞美人
作者：范成大（宋）

玉簫驚報同雲重。仍怪金瓶凍。清明將近雪花翻。不道海堂消瘦、柳絲寒。王孫沈醉狨氈幕。誰怕羅衣薄。燭燈香霧兩厭厭。彷彿有人愁損、上眉尖。
虞美人
作者：范成大（宋）

誰將擊碎珊瑚玉。裝上交枝粟。恰如嬌小萬瓊妃。塗罷額黃、嫌怕汙燕支。夜深未覺清香絕。風露溶溶月。滿身花影弄淒涼。無限月和風露、一齊香。
醉落魄・一斛珠
作者：范成大（宋）

春城勝絕。暮林風舞催花發。垂雲卷盡添空闊。吹上新年，美滿十分月。紅蕖影下勾絲抹。老來牽強隨時節。無人知道心情別。唯有蛾兒，驚見鬢邊雪。
步虛詞・西江月
作者：范成大（宋）

珠霄境，卻似化人宮。梵氣彌羅融永珍，玉樓十二倚清空。一片寶光中。
步虛詞・西江月
作者：范成大（宋）

浮黎路，依約太微間。雪色寶階千萬丈，人間遙作白虹看。幢節度高寒。
步虛詞・西江月
作者：范成大（宋）

罡風起，揹負玉虛廷。九素煙中寒一色，扶闌四面是青冥。環拱萬珠星。
步虛詞・西江月
作者：范成大（宋）

流鈴響，龍馭籋雲來。夾道騫華龍彩仗，紅雲扶輅輾天街。迎駕鶴毰毸。
步虛詞・西江月
作者：范成大（宋）

鈞天奏，流韻滿空明。琪樹玲瓏珠網碎，仙風吹作步虛聲。相和八鸞鳴。
步虛詞・西江月
作者：范成大（宋）

樓闌外，輦道插非煙。閒上鬱蕭臺上看，空歌來自始青天。揚袂揖飛仙。
玉樓春
作者：范成大（宋）

佳人無對甘幽獨。竹雨松風相澡浴。山深翠袖自生寒，夜久玉肌元不粟。卻尋千樹煙江曲。道骨仙風終絕俗。絳裙縞袂各朝元，只有散仙名萼綠。
霜天曉角
作者：范成大（宋）

晚晴風歇。一夜春折威。脈脈花疏天淡，雲來去、數枝雪。勝絕。愁亦絕。此情誰共說。惟有兩行低雁，知人倚、畫樓月。
玉樓春
作者：范成大（宋）

雲橫水繞芳塵陌。一萬重花春拍拍。藍橋仙路不崎嶇，醉舞狂歌容倦客。真香解語人傾國。知是紫雲誰敢覓。滿蹊桃李不能言，分付仙家君莫惜。
醉落魄・一斛珠
作者：范成大（宋）

馬蹄塵撲。春風得意笙歌逐。款門不問誰家竹。只揀紅裝，高處燒銀燭。碧雞坊裡花如屋。燕王宮下花成谷。不須悔唱關山曲。只為海棠，也合來西蜀。
菩薩蠻
作者：范成大（宋）

冰明玉潤天然色。淒涼拼作西風客。不肯嫁東風。殷勤霜露中。綠窗梳洗晚。笑把玻璃盞。斜日上妝臺。酒紅和困來。
眼兒媚
作者：范成大（宋）

酣酣日腳紫煙浮。妍暖破輕裘。困人天色，醉人花氣，午夢扶頭。春慵恰似春塘水，一片縠紋愁。溶溶洩洩，東風無力，欲皺還休。
惜分飛
作者：范成大（宋）

畫戟錦車皆雅故。簫鼓留連客住。南浦春波暮。難望羅襪生塵處。明日船旗應不駐。且唱斷腸新句。卷盡珠簾雨。雪花一夜隨人去。
菩薩蠻
作者：范成大（宋）

客行忽到湘東驛。明朝真是瀟湘客。晴碧萬重雲。幾時逢故人。江南如塞北。別後書難得。先自雁來稀。那堪春半時。
滿江紅
作者：范成大（宋）

千古東流，聲卷地、雲濤如屋。橫浩渺、檣竿十丈，不勝帆腹。夜雨翻江春浦漲，船頭鼓急風初熟。似當年、呼禹亂黃川，飛梭速。擊楫誓，空驚俗。休拊髀，都生肉。任炎天冰海，一杯相屬。荻筍蔞芽新入饌，鵾弦鳳吹能翻曲。笑人間、何處似尊前，添銀燭。
謁金門
作者：范成大（宋）

塘水碧。仍帶麴塵顏色。泥泥縠紋無氣力。東風如愛惜。恰似越來溪側。也有一雙鸂鶒。只欠柳絲千百尺。系船春弄笛。
秦樓月・憶秦娥
作者：范成大（宋）

湘江碧。故人同作湘中客。湘中客。東風回雁，杏花寒食。溫溫月到藍橋側。醒心絃裡春無極。春無極。明朝殘夢，馬嘶南陌。
醉落魄・一斛珠
作者：范成大（宋）

雪晴風作。松梢片片輕鷗落。玉樓天半褰珠箔。一笛梅花，吹裂凍雲幕。去年小獵漓山腳。弓刀溼遍猶橫槊。今年翻怕貂裘薄。寒似去年，人比去年覺。
霜天曉角
作者：范成大（宋）

少年豪縱。袍錦團花鳳。曾是京城遊子，馳寶馬、飛金鞚。舊遊渾似夢。鬢點吳霜重。多少燕情鶯意，都瀉入、玻璃甕。
菩薩蠻
作者：范成大（宋）

彤樓鼓密催金輪。沈沈青瑣重重幕。宣喚晚朝天。五雲籠暝煙。風急東華路。暖扇遮微雨。香霧撲人衣。上林烏滿枝。
水調歌頭
作者：范成大（宋）

萬里漢都護。（下缺）
水調歌頭
作者：范成大（宋）

萬里橋邊客。（下缺）
水調歌頭
作者：范成大（宋）

萬里吳船泊，歸訪菊籬秋。（下缺）
醉落魄・一斛珠
作者：范成大（宋）

棲烏飛絕。絳河綠霧星明滅。燒香曳簟眠清樾。花久影吹笙，滿地淡黃月。好風碎竹聲如雪。昭華三弄臨風咽。鬢絲撩亂綸巾折。涼滿北窗，休共軟紅說。
朝中措
作者：范成大（宋）

長年心事寄林扃。塵鬢已星星。芳意不如水遠，歸心欲與雲平。留連一醉，花殘日永，雨後山明。從此量船載酒，莫教閒卻春情。
水龍吟
作者：范成大（宋）

仙翁家在叢霄，五雲八景來塵表。黃扉紫闥，化鈞高妙，風霆揮掃。漠北寒煙，嶠南和氣，笑談都了。自玉麟歸去，金牛再款，卻回首、人間少。天與丹臺舊籍，笑蒼生、祝公難老。春葩秋葉，喧寒易變，壺天長好。物外新聞，鳳歌鸞翥，龍蟠虎繞。想如心高會，寒霜夜永，盡橫參曉。
滿江紅
作者：范成大（宋）

山繞西湖，曾同泛、一篙春綠。重會面、未溫往事，先翻新曲。勁柏喬松霜雪後，知心惟有孤生竹。對荒園、猶解兩高歌，空驚俗。人更健，情逾熟。櫻共柳，冰和玉。恐相逢如夢，夜闌添燭，別後書來空悵望，尊前酒到休拘束。笑簟瓢、未足已能狂，那堪足。
青玉案
作者：王質（宋）

中央自有仙風度。散入千林去。萬點秋芳灑飛露。舜裳赭色，堯眉黃彩，化作花無數。層層翠葆鸞旗舞。吹下天香遍瑤宇。萬歲千秋奉明主。桂華月苑，蕊珠寶殿，長聽黃金縷。
青玉案
作者：王質（宋）

浮萍不礙魚行路。細數魚來去。靜倚溪陰深覓句。碧鮮清潤，影搖香度。易覺闌干暮。鳧雛深傍蘋根住。浴罷紅衣褪殘縷。一寸江湖無可付。渚蘭汀草，臥煙敧雨。荒了垂綸處。
江城子
作者：王質（宋）

細風微揭碧鱗鱗。繡幃深。不聞聲。時見推簾，籠袖玉輕輕。不似綺樓高卷幔，相指點，總分明。斜灣叢柳暗陰陰。且消停。莫催行。只恨夕陽，雖好近黃昏。得到釵梁容略住，無分做，小蜻蜓。
江城子
作者：王質（宋）

細風吹起翠田田。雨和煙。入梅天。鮮潤繁陰，悄悄轉清圓。十頃蒲萄深貯碧，鷗共鷺，各翩翩。影搖香度小嬋娟。竹林賢。總神仙。滴露飛霜，雪壑注冰泉。伴了芙蓉城裡客，無一事，北窗眠。
江城子
作者：王質（宋）

柳梢無雪受風吹。綠垂垂。乳鴉啼。直下蒲萄，春水未平堤。卻似今年春氣早，白團扇，已相宜。紅巾當日鳥銜飛。曲江湄。暮春時。孔雀麒麟，交蹙繡羅衣。何似野堂陪勝客，花影外，竹影移。
驀山溪
作者：王質（宋）

枯林荒陌，矮樹敷鮮葉。不見雅風標，十二分、山容野色。因何嫩茁，舞動小旗槍，梅花後，杏花前，色味香三絕。含光隱耀，塵土埋豪傑。試看大粗疏，爭知變、寒雲飛雪。休說休說，世只兩名花，芍藥相，牡丹王，未盡人間舌。
滿江紅
作者：王質（宋）

方丈維摩，蒙衲被、都齊不省。空悵望、錦裘繡帽，玉珂金鐙。十月小春逢此日，一時勝事輸公等。問短衣、匹馬射南山，何人肯。山暮紫，峰如筍。江寒碧，沙如粉。望塞鴻杳杳，水遙天永。飲罷不妨瓶屢臥，歸來自有風吹醒。試斷橋、流水月明邊，尋疏影。
滿江紅
作者：王質（宋）

整頓乾坤，恨無袖、迴旋不足。須付與、腰金疊赤，面槐參綠。功業豈無人可了，英豪自有心相伏。自孤窗、寒燭聽經綸，常三複。舉大白，傾醽醁。為公起，歌此曲。曲中意惟有，斯賢堪屬。萱草喜除煩惱障，蓮花妙享清涼福。願年年、團扇弄生綃，長如玉。
滿江紅
作者：王質（宋）

慘淡輕陰，都養就、朱朱白白。最好是、梨花帶雨，海棠映日。暖霧烘成芳草色，嬌風分與垂楊力。聽紅邊、翠杪囀清圓，曾相識。春緒亂，還如織。春夢斷，還堪覓。看青梅下有，遊人嘖嘖。愛酒正香須滿泛，憐花太嫩休輕摘。把領巾、收聚眾香濃，憑風立。
滿江紅
作者：王質（宋）

生縠平鋪，吹不起、輕風無力。西江上、鬥牛相射，水天一色。二妙風流今代少，一時光價何時息。更絳霄、白日下雲軿，芙蓉客。整飛馭，成得得。尋前約、寬憶憶。正雲飛雨卷，舊紅新碧。茁茁抽長荷柄綠，毿毿吐淨楊花白。漸衣篝、香潤入梅天，紅綃溼。
滿江紅
作者：王質（宋）

莽莽雲平，都不辨、近山遠水。盡徘徊、尚留波面，未歸灣尾。浪猛深深鷗抱穩，波寒縮縮魚沈底。恐狂風、顛雨岸多摧，舟難艤。船篷重，拖不起。蓑衣溼，森如洗。想杖頭未足，杯中無計。漁網吹翻無把捉，釣竿凍斷成拋棄。到高歌、風靜月明時，誰如你。
滿江紅
作者：王質（宋）

落盡斜陽，尚有些、斷霞殘影。甚彎環、東溪西巷，南巖北嶺。行熟更教羊引著，睡濃卻被鴉驚醒。漸孤村、樹暗顫山敧，霜風冷。人世裡，嫌他蠢。牛背上，輸他穩。但芒鞋一緉，蓑衣一領。五臟荒陂蔬薦口，雙髽幽崦花漫頂。雖雲烏、月黑路蒙籠，何曾窘。
滿江紅
作者：王質（宋）

紙張梅花，有叢桂、又有修竹。是何聲、雪飄遠渚，泉鳴幽谷。紅蓼白蘋須拂袖，餘音尚帶清香馥。挽素娥青女、問飛瓊，誰家曲。韓退之，歐永叔。惚兮恍，恍兮惚。試側耳，山常似黛，水常如玉。顏子操中何足怨，醉翁徽外無人續。正青天、明月上東南，芳時足。
水調歌頭
作者：王質（宋）

江水去無極，無地有青天。怒濤洶湧，捲浪成雪蔽長川。一望揚州蒼莽，隱見煙竿雙矗，何處卷珠簾。落日瓜洲渡，鴻鷺滿風前。古戰場，皆白草，更蒼煙。清平猶有遺恨，久矣在江邊。北固山前三傑，遙想當年意氣，□□暱中原。上馬促歸去，風墮接羅翩
水調歌頭
作者：王質（宋）

細數十年夢，十處過中秋。今年清夢，還在黃鶴舊樓頭。老子箇中不淺，此會天教重見，今古一南樓。星漢淡無色，玉錦倚空浮。帶秦煙，縈楚霧，熨江流。關河離合南北，依舊照清愁。想見姮娥冷笑，笑我歸來霜鬢，空敝黑貂裘。把酒問清影，肯去伴滄洲。
水調歌頭
作者：王質（宋）

晚嶂倚斜日，秋樹戰悲風。一泓紺紫澄碧，中有睡蛟龍。散作清溪明玉，激上長松流水，雨電亂寒空。拋卻紅塵袂，飛入妙光宮。佛國大，天溥博，地含洪。空巖亂壑遞響，珠影動金容。萬古碧潭空界，一點青霄明月，澇漉總無功。雲散殿突兀，風動鐸丁東。
水調歌頭
作者：王質（宋）

草蔓已多露，松竹總含風。群山左顧右盼，如虎更如龍。時見漁燈三兩，知在誰家浦漵，星斗爛垂空。萬有付一掃，人世等天宮。秋蕭瑟，林脫葉，水歸洪。江湖飄泊鴻雁，洲渚肯相容。要使群生安堵，不聽三更吠犬，此則是奇功。一任畫麟閣，吾自老牆東。
水調歌頭
作者：王質（宋）

雲巘在空碧，天宇共高明。重陽易得風雨，今日不勝晴。天為兩朝元老，付與四時佳節，不動一絲塵。香靄洗金戟，飛霧灑霓旌。山鳴葉，江動石，總歡聲。劍關玉壘千載，誰見此昇平。細看尊前萬蕊，相映眉間一點，黃氣鬱駸駸。江漢下淮海，都賴一長城。
水調歌頭
作者：王質（宋）

花上插蒼碧，花下走清湍。濃霜深覆殘雪，更有月相參。似我竹溪茅屋，欲曉未明天氣，扶杖繞籬看。秦楚五千裡，何處是江南。饒風下，人不斷，馬相連。頗嘗見有此客，相屬意惓惓。欲為橫吹出塞，無處可尋羌管，短策叩徵鞍。策斷徵鞍裂，驚墜玉毿毿。
水調歌頭
作者：王質（宋）

淮海一星出，分野到梁州。玉京群帝朝鬥，公在列仙流。盡掃欃槍格澤，高拱紫微太乙，霞佩拂紅裯。非霧非煙裡，永侍紺雲裘。日南至，月既望，壽君侯。梅花滿眼，一朵聊當一千秋。半夜玉堂承詔，翼旦路朝宣冊，歸去作班頭。風靜瞿塘峽，安穩放行舟。
水調歌頭
作者：王質（宋）

河漢湛秋碧，玉露噯瑤空。太清仙子，飄渺飛佩響玲瓏。暫馭青鸞紫鳳，來玩十洲三島，旌旆卷芙蓉。身在大江表，名系絳霄宮。兩仙客，歌駐月，舞迥風。寶薰輕度簾幕，香霧結重重。已覺長安近日，會看此星朝鬥，千載慶雲龍。翠靄彤煙裡，長侍袞衣紅。
八聲甘州
作者：王質（宋）

海茫茫、天北與天南，吾友定安歸。聞濡須江上，皖公山下，駕白雲飛。莽蒼空郊虛野，古路立斜暉。顏蹠皆塵土，苦淚休揮。一代錦腸繡肺，想英魂皎皎，健口霏霏。望寒空明月，無路寄相思。嘆千古、興亡成敗，滿乾坤、遺恨有誰知。今何在，一川煙慘，萬壑風悲。
八聲甘州
作者：王質（宋）

事茫茫、赤壁半帆風，四海忽三分。想蒼煙金虎，碧雲銅爵，恨滿乾坤。鬱郁秣陵王氣，傳到第三孫。風虎雲龍會，自有其人。朱顏二十有四，正錦幃秋夢，玉帳春聲。望吳江楚漢，明月伴英魂。浥浥小橋紅浪溼，撫虛弦、何處得郎聞。雪堂老，千年一瞬，再擊空明。
八聲甘州
作者：王質（宋）

過隆中、桑柘倚斜陽，禾黍戰悲風。世若無徐庶，更無龐統，沈了英雄。本計東荊西益，觀變取奇功。轉盡青天粟，無路能通。他日雜耕渭上，忽一星飛墜，萬事成空。使一曹三馬，雲雨動蛟龍。看璀璨、出師一表，照乾坤、牛鬥氣常衝。千年後，錦城相吊，遇草堂翁。
八聲甘州
作者：王質（宋）

氣佳哉、煙紫石頭城，雲碧雨花臺。想東山前後，望春樹綠，看晚潮回。自古英雄豪傑，無不待時來。擁鼻微吟處，山靜花開。商皓亦常如此，羨蒼生皆有，瞻望之懷。但淝河洛澗，此事偶然諧。疑是彼、八公草木，得神明、相亮不相猜。西州淚、千年猶溼，回望興哀。
倦尋芳
作者：王質（宋）

冰壺秋月，去了潘郎，傳到梁老。騎馬乘船，麾斥五湖三島。任捎雲，兼拂日，拽蛟龍、鱗鬣都推倒。廂塵中，分付高人勝士，把雲煙掃。乾坤巧。自蒼筠無汗，烏錐無刃，此為至寶。第一君門通表。書囊諫草。第二文章揚事業，第三編簡攄懷抱。千百般，終久被他磨了。
倦尋芳
作者：王質（宋）

斷崖樹老，側岸槎枯，倒倚斜插。腳面淺溪，掌樣平洲重疊。著芒鞋，攜竹杖，遇亂莎幽澗縈紆涉。那人家，有竹筍瓦缶。頗頗清冽。曾微呷。正斜陽淡淡，暮靄昏昏，晚風獵獵。轉眼已成陳跡。不堪追躡。試問舊醅還好在，暫停歸影留時霎。待重來，細拈弄、水花山葉。
萬年歡
作者：王質（宋）

一輪明月，古人心萬年，更寸心存。滄海化為黃土，心不成塵。杳杳興亡成敗，滿乾坤、未見知音。撫闌干、欲喚英魂，沈沈又沒人應。無聊敧枕搔首，夢廬中壇上，一似平生。共挽長江為酒，相對同傾。不覺霜風敲竹，睡覺來、海與愁深。拂袖去，塞北河西，紅塵陌上尋人。
真珠簾
作者：王質（宋）

翠虯夭矯拿蒼玉。飛來到、吾廬溪灣山麓。一笑忽相逢，更解包投宿。北池之畔西牆曲，與主人、呼青吸綠。恨我，無天寒翠袖，共倚修竹。每遇飛雪蕭蕭，更驚風槭槭，清標可掬。更與月同來，無半點塵俗。冬有寒梅閒相伴，春亦有、幽蘭相逐。香足。才露下霜飛，又有秋菊。
沁園春
作者：王質（宋）

二百年間，十二時中，悲歡往來。但蓋頭一把，容身方丈，無多緣飾，莫遣塵埃。屈曲成幽，蕭條生淨，野草閒花都妙哉。家無力，雖然咫尺，強作縈迴。竹齋。向背松齋。須次第、春蘭秋菊開。在竹籬虛處，密栽甘橘，荊橋斜畔，疏種香梅。山芋芼羹，地黃釀粥，冬後春前皆可栽。門通水，荷汀蓼渚，足可徘徊。
紅窗怨
作者：王質（宋）

欲寄意，都無有。且須折贈、市橋官柳。看君著上征衣，也尋思、榜舟楚江口。此會未知何時又。恨男兒、不長相守。苟富貴、毋相忘，若相忘、有如此酒。
紅窗怨
作者：王質（宋）

簾不卷。人難見。縹緲歌聲，暗隨香轉。記與三五少年，在杭州、曾聽得幾遍。唱到生綃白團扇。晚涼初、桐陰滿院。待要圖入丹青，無奈緣識如花面。
鳳時春
作者：王質（宋）

標格風流前輩。才瞥見春風，蕭然無對。只有月娥心不退。依舊斷橋，橫在流水。我亦共、月娥同意。肯將情移在，粗紅俗翠。除丁香薔薇酴醿外。便作花王，不是此輩。
泛蘭舟
作者：王質（宋）

蕭蕭烏帽黃衫。元水拍雲巖。風清月白，一雙碧眼瑩秋潭。四海九州，茫茫東北，渺渺西南。松霜杉露毿毿。龍門隔如參井，青城佳氣與天參。蔽山充野，牡丹紅外茯苓甘。鶴頂凝丹，隙駒蹀躞，盡百年閒。乾坤雲海風帆。
無月不登樓
作者：王質（宋）

池塘生春草，夢中共、水仙相識。細撥冰綃，低沈玉骨，攪動一池寒碧。吹盡楊花，糝氈消白。卻有青錢，點點如積。漸成翠、亭亭如立。漢女江妃入奩室。掰破靚妝擁出。夜月明前，夕陽敧後，清妙世間標格。中貯瓊瑤汁。才嚼破、露飛霜泣。何益。未轉眼，度秋風，成陳跡。
別素質・憶瑤姬
作者：王質（宋）

一個茅奄，三間七架。兩畔更添兩廈。倒坐雙亭平分，扶闌兩下。門前數十丘�岫枴�塍外更百十株桑柘。一溪活水長流，餘波及、蔬畦菜把。便是招提與蘭若。時鈔疏鄉園，看經村社。隨分鬥米相酬，環錢相謝。便闋少亦堪藉藉。常收些、筍乾蕨鮓。好年歲，更無兵無火，快活殺也。
笛家弄・笛家
作者：王質（宋）

凌亂敗荷，既似沙莞，又如淝水。顛倒旌旗都靡。餘花敧謝，又似烏江，騅兮不逝。虞兮奈爾。凋柳蕭騷，又如軹道，故老何顏對。因緣斷。時節轉。自然如彼。自然如此。水邊沙際。蘆花搖曳。喚住行人，蓼花嫵媚。引翻遊子。又似江都酣夜延秋，建業望仙結綺。月下心飛，風前骨醉。共蘋花得意。今看昔、後看今未。一回頭，已百彈指。
念奴嬌
作者：沈瀛（宋）

郊原浩蕩，正奪目花光，動人春色。白下長幹佳麗最，寒食嬉遊人物。霧卷香輪，風嘶寶騎，雲表歌聲遏。歸來燈火，不知斗柄西揭。六代當日繁華，幕天席地，醉拍江流窄。遊女人人爭唱道，緩緩踏青阡陌。樂事何窮，賞心無限，惟惜年光迫。須臾聚散，人生真信如客。
念奴嬌
作者：沈瀛（宋）

梧桐響雨，憶空江寒浪，漁舟衝雪。橫臥雲峰千疊嶂，風旆槽香新壓。網躍銀刀，綸收鉤線，倚棹清歌發。徵鴻嘹亮，助予閒奏音節。天上桂子陰成，月中香舊，幾度人間別。玉斧匣中常夜吼，可惜光陰虛設。喚下雲梯，直攀金戶，打透重門鐵。姮娥念舊，料應重許人折。
念奴嬌
作者：沈瀛（宋）

春來臘去，一番新風景，為君開設。試憶前時花雨墜，只少梅花清絕。兩個難逢，一分才欠，巧殺終如拙。玉梅人喚，雪兒來對時節。應更付屬樓頭，丁寧笛伴，莫把聲聲徹。玉女行春嬌渡馬，休是鵲橋輕別。對我三人，與君一醉，醉了樽重設。清歌未放，更須天上呼月。
念奴嬌
作者：沈瀛（宋）

賞心佳處，登臨地、千古人人都說。何況江天來雪望，添得十分奇絕。倚遍欄干，下窺寒鏡，照我容顏拙。舉頭驚笑，問今天是何節。天外矗矗瓊山，溶溶銀海，上下光相接。年去歲來頻覽為，何事今朝渾別。坐蹴雲茵，橫牽綃幕，玉女來鋪設。公餘多暇，正堪同此風月。
念奴嬌
作者：沈瀛（宋）

陽春布暖，又還見、光景如梭催逼。帝裡皇都人共道，好個前時春色。默默暗沈，含顰不語，此意誰人識。何如索笑，放開說盡端的。須信漏洩風光，百花頭上，報一枝訊息。多少園林應次第，迤邐排紅駢白。金鼎芳滋，玉堂璀璨，趁取佳時節。東君歸後，綠陰依舊南陌。
念奴嬌
作者：沈瀛（宋）

萬般照破，無一點閒愁，縈繫心目。種柳栽花園數畝，不覺吾廬幽獨。閒上高臺，溪光山色，一洗襟塵俗。小庵深處，蕭然無限修竹。盡日閉卻柴門，故人相問，扣戶來車轂。相對圍棋看勝負，更聽彈琴一曲。爾汝忘形，高談劇論，莫遣人來促。村歌社舞，為予倒盡千斛。
念奴嬌
作者：沈瀛（宋）

光陰轉轂，況生死事大，無常迅速。學道參禪、要識取，自家本來面目。鬧裡提撕，靜中打坐，閒看傳燈錄。話頭記取，要鬚生處教熟。一日十二時中，莫教間斷，念念來相續。喚作竹蓖還則背，不喚竹蓖則觸。斬卻貓兒，問他狗子，更去參尊宿。忽然瞥地，碧潭冷浸寒玉。
滿江紅
作者：沈瀛（宋）

姑孰名邦，黃山畔、古臺巍立。秋漸老、重陽天氣，郊原澄碧。隱隱西州增遠望，長江一帶平如席。悵英雄、千古到如今，空遺蹟。吳太守，文章伯。尋勝事，酬佳節。擁笙歌千騎，遍遊南陌。襟帶江城當一面，折衝千里無強敵。更行看、擊楫溯中流，妖氛息。
滿江紅
作者：沈瀛（宋）

半世飄蓬，今何幸、得歸鄉曲。卻還似、重來燕子，認巢新屋。好是秋晴風日美，飯香雲子炊如玉。念蟹螯、滿把欲黃時，筍新綠。仍更有，初開菊。何妨更，重添竹。與此君相對，且無榮辱。待得吾廬三徑就，此生素願都齊足。任三竿、紅日上簷梢，眠方熟。
水調歌頭
作者：沈瀛（宋）

瀟灑雲中鶴，容與水邊鷗。緱山仙客，飄然曾約此中留。更有騎鯨公子，相與翱翔八極，凜凜氣橫秋。明月樓頭宴，樽俎好詩流。思往事，增逸興，喚仙舟。誰能拘束，塵埃堆裡蹙昏眸。擬附星槎直上，十二玉京絳闋，高處且嬉遊。回首視人世，天地一沙舟。
水調歌頭
作者：沈瀛（宋）

歲月如奔箭，屈指又中秋。去年江上行役，常動故鄉愁。容與碧雲亭畔，極目江山千里，隱隱是西州。日暮天容斂，鷗雁下汀洲。迥故棹，尋舊裡，解客裘。功名前定，時到安得為淹留。幸有青編萬軸，且又日長無事，莫恁做閒憂。花下常攜酒，明月好登樓。
水調歌頭
作者：沈瀛（宋）

門外可羅雀，長者肯來尋。留君且住，聽我一曲楚狂吟。枉了閒煩閒惱，莫管閒非閒是，說甚古和今。但看鏡中影，雙鬢已星星。人生世，多聚散，似浮萍。適然相會，須索有酒且同傾。說到人情真處，引入無何境界，惟酒是知音。況有好風月，相對且頻斟。
滿庭芳
作者：沈瀛（宋）

畫戟霜勻，譙門風動，滿城和氣氤氳。一年好事，今朝屬東君。歌管歡迎五馬，金章爛、華轂朱輪。班春了，歸來燕寢，香重燭花輕。盈盈。春酒暖，金幡綵勝，霞袂雲旌。算重重佳慶，都聚今辰。且聽雪兒歌罷，稱壽處、蘭玉詵詵。新春暖，貂蟬象服，同日感皇恩。
滿庭芳
作者：沈瀛（宋）

春瑣瓊臺，花藏瑤圃，彩雲片片來歸。任城仙子，玉芨鎮長移。時會三元金母，雲璈奏、天上佳期。嬉遊處，飄然侍女，玉佩紫霞衣。芙蓉帔欲去，鸞音鶴馭，洞府應迷。向人間揮手，留語人知。此去何須悵望，蓬萊水、彈指依稀。還知否，劉安未老，仙籍有津涯。
滿庭芳
作者：沈瀛（宋）

裘帶功名，褲襦歌頌，世間誰似公賢。去年江上，談笑息狼煙。多少宜民事了，芹宮內、華屋修椽。邦人愛，頻頻借寇，飛詔下甘泉。開筵。春晝永，朱顏相對，三鳳齊肩。正鸞鳴丹桂，鳳映紅蓮。人道名駒千里，他年事、能繼青氈。休辭醉，三槐影裡，歲歲捧金船。
滿庭芳
作者：沈瀛（宋）

柳外山光，林間塔影，一溪橫瀉清流。四圍洲渚，綠葉潑如油。荷蓋亭亭照水，紅蓼岸、蘆荻蕭颼。乘閒興，溪雲亭畔，終日看蓮遊。修篁栽欲遍，青松相映，兩徑成丘。種桃杏，隨時亦弄春柔。此是先生活計，高臥處、無喜無憂。門前事，人來問我，回首但搖頭。
朝中措
作者：沈瀛（宋）

論兵齒頰帶霜寒。清似碧琅玕。好是天然風韻，琳宮瑤館清閒。華筵初啟，小蠻二八，對影朱顏。便好添籌索笑，雙枝原應雙鬟。
朝中措
作者：沈瀛（宋）

東風吹上小桃枝。春色擁旌麾。昨夜三臺星見，分明直照姑溪。皇都禁闋，天顏遙想，應待公歸。此去再登黃閣，火城光映沙堤。
西江月
作者：沈瀛（宋）

五馬人生最貴，金陵自古繁華。光懸相印擁朱牙。況值邊庭閒暇。滿勸東西碧玉，高燒麗燭紅葩。詔黃新溼字如鴉。明日天庭飛下。
醉落魄・一斛珠
作者：沈瀛（宋）

野庵吹鼓。翻騰似與尋常異。笙蕭箏笛皆非是。今日頭場，看取些兒戲。心中無事無縈繫。村歌數首新來制。參禪漸漸知滋味。細語粗言，俱是第一義。
醉落魄・一斛珠
作者：沈瀛（宋）

時光盛逼。杯盤漸漸來收拾。主人便欲留連客。末後殷勤，一著怎生得。來時便有歸時刻。歸時便是來時跡。世間萬事曾經歷。只看如今，無不散筵席。
醉落魄・一斛珠
作者：沈瀛（宋）

致知格物。初學工夫參聖域。天高地遠無窮極。欲造精微，莫若守惟一。純全天理明如日。都緣人慾來相惑。且將持敬為先入。若能持敬，真個是神力。
醉落魄・一斛珠
作者：沈瀛（宋）

致知格物。孔顏學問從茲出。聖言句句皆真實。涵養功深，將見自家得。毋意毋我毋固必。視聽言動非禮勿。勝己之私之謂克。克盡私心，天理甚明白。
柳梢青
作者：沈瀛（宋）

相逢今夕。故人相見，先談蹤跡。舊日書生，而今村叟，新來禪客。跳過世界三千，特特地、人間九百。自在狂歌，□□□□，一場雜劇。
行香子
作者：沈瀛（宋）

野叟愚痴。一向昏迷。笑呵呵、前事皆非。從前業債，今盡拼離。也不能文，不能酒，不能詩。屏除人事，閉卻門兒。於奇中、別有兒戲。幾般骨董，袞過年時。待參些禪，彈些曲，學些棋。
行香子
作者：沈瀛（宋）

野叟歸歟。朋友來無。數無多、幾個相於。問誰姓字，在底中居。雲陶靖節，白居士，邵堯夫。時時對語，一笑軒渠。他行藏、是我規模。朝朝暮暮，相喚相呼。願今生世，長相守，作門徒。
行香子
作者：沈瀛（宋）

野叟長年。一室蕭然。都齊收、萬軸牙籤。只留三件，三教都全。時看周易，讀莊子，誦楞嚴。闋�匣岬茫�萬語千言。得魚兒、了後忘筌。行行坐坐，相與周旋。待將此意，尋老孔，問金仙。
卜算子
作者：沈瀛（宋）

睡覺五更鐘，正好深提省。只看如今夢幾般，覺後原無影。明暗若從來，且道來從甚。不是空生不是根，認取真如性。
卜算子
作者：沈瀛（宋）

那裡是閒時，這裡何曾定。畢竟忙時惱殺人，到了還他靜。靜處又如何，莫被頑空引。一道神光總現前，受用無窮盡。
卜算子
作者：沈瀛（宋）

只管要參禪，又被禪縈繞。好笑西來老禿奴，賺了人多少。你待更瞞咱，咱也今知曉。只這喃喃說底人，又被傍人笑。
如夢令
作者：沈瀛（宋）

才聽笛聲三弄。關捩一時都動。收拾去來休，三腳驢兒相送。珍重。珍重。歸去好生作夢。
搗練子
作者：沈瀛（宋）

神欲出，便收來。神返心中氣自回。換丹元，朝玉臺。時運水，日搬柴。寸田一點是根荄。這交梨，常種栽。
搗練子
作者：沈瀛（宋）

神欲出，便收來。神返心中氣自回。返嬰兒，成聖胎。靈液注，蕊珠開。大丹爐裡響如雷。忽飛昇，遊九垓。
搗練子
作者：沈瀛（宋）

放下著，須彌山。分明北斗面南看。沒絲毫，相阻攔。休儱侗，莫顢頇。含元殿上問長安。欲歸家，行路難。
搗練子
作者：沈瀛（宋）

放下著，須彌山。百斛油麻水上攤。欲成團，真個難。除有累，去痴頑。無心猶是隔重關。到其中，方是安。
搗練子
作者：沈瀛（宋）

放下著，須彌山。情人今日出陽關。看人間，天地寬。徒繾綣，枉酒瀾。別郎容易見郎難。且還家，重整冠。
浣溪沙
作者：沈瀛（宋）

雨點真珠水上鳴。更將青蓋一時傾。總是江妃來墜珥，訪娉婷。不為含愁啼粉淚，只因貪愛溼行雲。惟有游魚偏得意，許成群。
畫堂春
作者：沈瀛（宋）

荷花含笑調薰風。兩情著意尤濃。水精欄檻四玲瓏。照見妝容。醉裡偷開盞面，曉來暗坼香風。不知何事苦匆匆。飄落殘紅。
減字木蘭花
作者：沈瀛（宋）

乘流坎止。住個齋兒無慍喜。竹引清風。透入虛窗竅竅通。仰天酌酒。萬八千年磐古壽。身在無何。只這齋兒已自多。
減字木蘭花
作者：沈瀛（宋）

蓬門居止。竹見賓來先嘯喜。窗外敲風。果有賓朋姓字通。莫嫌村酒。且祝佳賓萬千壽。無用辭何。日出明朝事更多。
減字木蘭花
作者：沈瀛（宋）

停杯且止。齋裡百無為客喜。冷淡文風。只有狂言數百通。不須載酒。粗有五車聊當壽。莫笑予何。空恁貪多嚼不多。
減字木蘭花
作者：沈瀛（宋）

或行或止。難得人間相聚喜。一日分風。千里如何資訊通。再傾壽酒。五福從來先說壽。其次云何。直至三公未足多。
減字木蘭花
作者：沈瀛（宋）

淵明酒止。莫信渠言心妄喜。達士高風。只說三杯大道通。不如飲酒。人世豈能金石壽。無奈渠何。贏得尊前笑語多。
減字木蘭花
作者：沈瀛（宋）

老而不止。三歲發矇心已喜。樸略其風。裴楷王戎簡要通。昏如醉酒。羞見總龜靈且壽。笑殺常何。空有閒言長語多。
減字木蘭花
作者：沈瀛（宋）

不能者止。百念灰心無所喜。暖日和風。手把奇文誦數通。老來怯酒。欲保殘生期養壽。少恕予何。近日衰翁病覺多。
減字木蘭花
作者：沈瀛（宋）

且安汝止。快活心中惟法喜。一處通風。萬別千差處處通。腐腸是酒。伐性蛾眉徒損壽。詩到陰何。剗地亂絲頭緒多。
減字木蘭花
作者：沈瀛（宋）

不如知止。看盡世間無可喜。心熱生風。王老門前問仲通。六經如酒。一句中人仁者壽。仁道伊何。要處還他靜處多。
減字木蘭花
作者：沈瀛（宋）

動而思止。止即患生徒自喜。試舉幡風。未舉之前說已通。攜瓶沽酒。卻著衫來為我壽。者也之何。賺卻閻浮世上多。
減字木蘭花
作者：沈瀛（宋）

貪而忘止。貪即生瞋逢飽喜。一逐貪風。恨不當初嫁鄧通。殘杯剩酒。食籍名中猶折壽。若使兼何。他日陰司罪過多。
減字木蘭花
作者：沈瀛（宋）

人無常止。暮四朝三時怒喜。怪雨嫌風。高耳皇天下聽通。剛而使酒。罵坐灌夫忘客壽。魋若予何。夫子雍容語不多。
減字木蘭花
作者：沈瀛（宋）

心如皎止。何必佯痴藏暗喜。聾不聽風。要得人情內外通。半醨半酒。痴黠愷之真短壽。莫折隨何。寧可書痴勝彼多。
減字木蘭花
作者：沈瀛（宋）

糾纏弗止。成是敗非生戚喜。即滅災風。否極還須有泰通。禍常因酒。酒亦令人能介壽。成也蕭何。敗也蕭何更是多。
減字木蘭花
作者：沈瀛（宋）

貪容肯止。結綬彈冠王貢喜。稍借天風。便說今年運大通。華亭別酒。安得思如亭鶴壽。貴若從何。只恐來生折本多。
減字木蘭花
作者：沈瀛（宋）

瞻烏爰止。不是簷前聞鵲喜。上下鳴風。以類相從自感通。嫌茶愛酒。惡彼芝焚誇柏壽。說汝言何。一切人言口眾多。
減字木蘭花
作者：沈瀛（宋）

未行先止。魚上竹竿人噪喜。九萬鵬風。六月天池一息通。邯鄲魯酒。卻笑行人陵柏壽。笑彼遲何。不道能行失亦多。
減字木蘭花
作者：沈瀛（宋）

聖經五止。止向丘隅黃鳥喜。廣大儒風。一貫三才萬類通。太羹玄酒。聖域能躋民域壽。支派從何。關內濂溪洛澗多。
減字木蘭花
作者：沈瀛（宋）

定而後止。善到止時心地喜。魚躍鳶風。此理昭然上下通。好如好酒。欲似人常心欲壽。若到茲何。治國治家用處多。
減字木蘭花
作者：沈瀛（宋）

朱幡歸止。卻返煙霞尋舊喜。羽帔香風。再拜天門直上通。青君賜酒。乞與長生無量壽。更挾仙何。跨鶴凌雲洞府多。
減字木蘭花
作者：沈瀛（宋）

氣開氣止。引得丹元童子喜。耳裡聞風。知是泥丸一竅通。危樓宴酒。不覺黃芽生蕊壽。牙長如何。只覺金花罩體多。
減字木蘭花
作者：沈瀛（宋）

琴心和止。奼女與君相對喜。窗牖藏風。每喚其名應即通。玉英金酒。更喚黃婆同飲壽。莫諱人何。見說嬰兒屋裡多。
減字木蘭花
作者：沈瀛（宋）

工夫莫止。脫得殼兒方是喜。不識真風。只說雙關夾脊通。氤氳似酒。元氣本同天地壽。君可能何。一躍紅樓好處多。
減字木蘭花
作者：沈瀛（宋）

擎拳仰止。不是凡人名尹喜。道骨仙風。與帝神遊結信通。獻花跪酒。清徹雲璈歌益壽。所願維何。願得昇平樂事多。
減字木蘭花
作者：沈瀛（宋）

雨難禁止。惱得衰翁渾沒喜。一夜南風。北望苕溪震澤通。只雞斗酒。且為晚禾生日壽。不奈之何。今歲田疇晚底多。
減字木蘭花
作者：沈瀛（宋）

壽詩且止。設席肆筵誰助喜。抹月批風。先向天廚號令通。滿卮天酒。上與天田同日壽。其應維何。壽及天民性命多。
減字木蘭花
作者：沈瀛（宋）

玉人來止。見說冰翁心甚喜。好個家風。舉案齊眉勝敬通。華堂舉酒。簇簇親姻相祝壽。善頌言何。桂樹鸞鳴子姓多。
減字木蘭花
作者：沈瀛（宋）

誰來賁止。千里得朋方切喜。汪氏門風。大學中庸正脈通。不妨詩酒。請以還丹為薦壽。已過羊何。紹述韓門得趣多。
減字木蘭花
作者：沈瀛（宋）

凌波不止。少小拍浮荷女喜。出沒由風。安得靈犀與暗通。龍池醉酒。應是太真羞見壽。不曉誰何。卻是渾身一半多。
減字木蘭花
作者：沈瀛（宋）

渴心先止。惟有楊家梅可喜。爭笑梅風。空怨樓頭角數通。甜漿釀酒。紫氣結成千日壽。不奈人何。化作飛星處處多。
減字木蘭花
作者：沈瀛（宋）

必恭敬止。老子甚為桑梓喜。駿馬爭風。詩卷人人數百通。斗杓挹酒。齊祝鄉人箕翼壽。天若言何。更乞文星下照多。
減字木蘭花
作者：沈瀛（宋）

錦囊送止。拆看篇篇珠玉喜。大勝魚風。韶滬宮商角徵通。醉而強酒。有愧多聞張子壽。其哂由何。刻畫無鹽已甚多。
減字木蘭花
作者：沈瀛（宋）

竹齋陋止。坐客無氈為客喜。壁不遮風。八達門窗更四通。鄰家覓酒。赤腳扶翁翁老壽。子曰其何。除卻渠儂沒事多。
減字木蘭花
作者：沈瀛（宋）

荷公臨止。賓客慣看兒亦喜。歌雅歌風。通鑑通書又史通。欲相酹酒。瓦缶田家羞出壽。甚欲舟何。愧沒瑤觴玉斝多。
減字木蘭花
作者：沈瀛（宋）

棋枰響止。勝負豈能全兩喜。不競南風。忽爾三生六劫通。客方對酒。一片捷音來自壽。甚快人何。大勝呼廬百萬多。
減字木蘭花
作者：沈瀛（宋）

酒巡未止。先說一些兒事喜。別調吹風。佛曲由來自普通。長鯨吸酒。面對沈香山刻壽。吸盡如何。吸了西江說甚多。
減字木蘭花
作者：沈瀛（宋）

酒巡未止。聽說二疏歸可喜。隨意乘風。拄杖深村狹巷通。淵明漉酒。更與龐公龐媼壽。切莫譏何。喚取同來作隊多。
減字木蘭花
作者：沈瀛（宋）

酒巡未止。更號三般楊氏喜。上苑春風。寶帶靈犀點點通。聽歌侑酒。富貴兩全添個壽。人少兼何。彭祖人言只壽多。
減字木蘭花
作者：沈瀛（宋）

酒巡未止。說著四並須著喜。好月兼風。好個情懷命又通。明朝醒酒。起看佳人妝學壽。定問人何。昨夜何人飲最多。
減字木蘭花
作者：沈瀛（宋）

酒巡未止。更說五行人聽喜。康節淳風。說道諸公運數通。乞漿得酒。更檢戊申前定壽。亥子推何。甲子生年四百多。
減字木蘭花
作者：沈瀛（宋）

酒巡未止。鼓吹六經為公喜。也沒回風。只有村中鼓數通。長鬚把酒。自當長頭杯捧壽。問得窮何。一坐靴皮笑面多。
減字木蘭花
作者：沈瀛（宋）

酒巡未止。且聽七言餘韻喜。彈到悲風。醒酒風吹路必通。休休避酒。末後茶仙來獻壽。七碗休何。不獨茶多酒亦多。
減字木蘭花
作者：沈瀛（宋）

八巡將止。八節四時人賀喜。漢俗成風。薛老之言貴尚通。妻兒設酒。更得比鄰相慶壽。虛度時何。只恐妻兒怪汝多。
減字木蘭花
作者：沈瀛（宋）

九巡將止。留讀九歌章句喜。盡溘埃風。發軔蒼梧萬里通。楚歌發酒。讀到人生何所壽。試問原何。爾獨惺然枉了多。
減字木蘭花
作者：沈瀛（宋）

十巡今止。樂事要須防極喜。燭影搖風。月落參橫影子通。粗茶淡酒。五十狂歌供宴壽。敬謝來何。再得尋盟後日多。
減字木蘭花
作者：沈瀛（宋）

陋人居止。旬一集真終日喜。先自薰風。客目輪流次第通。昔賢置酒。十老半千年紀壽。知彼由何。真處閒中日月多。
減字木蘭花
作者：沈瀛（宋）

雞鳴弗止。弗到天明心弗喜。投轄成風。壑谷吾公宜弗通。齊盟歃酒。揚觶先聽方飲壽。盟載言何。卜晝三杯不用多。
減字木蘭花
作者：沈瀛（宋）

適然萃止。不待燈花先報喜。不速真風。且免毛生不為通。詩歌棋酒。真正清歡真正壽。事事真何。更得真真真更多。
野庵曲
作者：沈瀛（宋）

野叟最昏迷。嘆世間、光陰奔走如馳。逢這閒時。忽尋忖、一生裡事都非。從頭到尾。都改了、重立根基。枕上披衣。渾無寐。時時摩挲行氣。才睡起。避戶扉。爇一炷清香，煙氣霏霏。膜拜更歸依。冥心坐、看經唸佛行持。消除穢惡，光灑灑、禪律威儀。佛力慈悲。願今世。永沒冤債相隨。食將慚愧。才飯了、一枕茶香美。遲遲日長，覓伴相對圍棋。安排勢子。相望相窺。閉心機。輸贏成敗，卻似人居世。跳脫去、喚方帽杖黎。為伴侶、小橋那邊一奄兒。登高望遠輸情思。嘆物榮物枯，節換時移。春到園中，見寒梅同春雪亂飛。冷豔冰肌。須臾李杏開遍，一日芳菲。和風駘蕩，兩岸細柳拈金絲。清明時候，景物尤韶媚。春事退。嘆萬紅狼籍飛滿堤。水平池。風到卷漣漪。荷花一望如霞綺。對好些景物，敵去炎威。秋景悽悽。長空明月正揚輝。蒹葭岸、浮雲側畔坐釣礬。正桂花香噴鼻。黃花滿眼，風勁霜墜。做寒來天氣。秋光老、草木一齊似洗。獨修篁徑，青松路，殘歲方知。日將斜，園裡緩行歸。聽流水。明窗淨几。調數徽。到妙處、古曲幽閒韻漸稀。徐徐彈了融心意。忽然驚起。外時聞車履。故人來相對。甕浮蟻。草草杯盤燈正輝。漏聲遲。浮斝飛觴，言漸嘻嘻。軒渠一笑，高歌野奄新唱、勸些兒。人聽村歌，一霎時、好娛戲。休笑顛狂，也是大奇。能趕氣悶憂悲。自然沈醉。客都去後，睡齁齁地。一枕華胥驚又起。曉雞啼。重起著衣。心火燒臍。龍行虎馳。依前囉囉喱喱。從頭到尾今如此。若唱此曲沒休時。保取長年到期頤。
醉鄉曲
作者：沈瀛（宋）

說與賢瞞，這軀殼、安能久仗憑。幸尊中有酒澆磊塊，先交神氣平。醉鄉道路無他徑。任陶陶、現出真如性。沒閒惱、沒閒爭。也能使情懷長似春。也能使飄然逸氣如雲。饒君萬劫修功行。又爭如、一盞樂天真。這些兒，休放過、且重斟。
駐馬聽
作者：沈瀛（宋）

人都道四者難並。也由在人心。煩惱歡喜元無定。奸峭底自能稱停。你待前面怎那，且隨任咱分。自家有後自未奔。枉勞人方寸。眼前推辭怎。那知他人也心悶。
風入松
作者：沈瀛（宋）

金榜初登。綺樓朱樓對娉婷。軟紅塵、有人相等。歸來寢立功名。油蓋擁著一書生。開宴處、笙歌頻奏聲。眼前光景。人生如意享歡榮。得酒娛情。沒事漢、清閒人。任自由、譭譽利害不上心。恣閒吟。登山玩水且閒行。來主他、風華雪月盟。相逢道友，握手閒語百事真。得酒忘情。
歸去來兮引・歸去來兮
作者：楊萬里（宋）

儂家貧甚訴長飢。幼稚滿庭闈。正坐瓶無儲粟，漫求為吏東西。偶然彭澤近鄰圻。公秫滑流匙。葛巾勸我求為酒，黃菊怨、冷落東籬。五斗折腰，誰能許事，歸去來兮。老圃半榛茨。山田欲蒺藜。念心為形役又奚悲。獨惆悵前迷。不諫後方追。覺今來是了，覺昨來非。扁舟輕揚破朝霏。風細漫吹衣。試問征夫前路，晨光小，恨熹微。乃瞻衡宇載奔弛。迎候滿荊扉。已荒三徑存松菊，喜諸幼、入室相攜。有酒盈尊，引觴自酌，庭樹遣顏怡。容膝易安棲。南窗寄傲睨。更小園日涉趣尤奇。盡雖設柴門，長是閉斜暉。縱遐觀矯首，短策扶持。浮雲出岫豈心思。鳥倦亦歸飛。翳翳流光將入，孤松撫處悽其。息交絕友塹山溪。世與我相違。駕言復出何求者，曠千載、今欲從誰。親戚笑談，琴書觴詠，莫遣俗人知。邂逅又春熙。農人慾載菑。告西疇有事要耘耔。容老子舟車，取意任委蛇。歷崎嶇窈窕，丘壑隨宜。欣欣花木向榮滋。泉水始流澌。萬物得時如許，此生休笑吾衰。寓形宇內幾何時。豈問去留為。委心任運無多慮，顧皇皇、將欲何之。大化中間，乘流歸盡，喜懼莫隨伊。富貴本危機。雲鄉不可期。趁良辰、孤往恣遊嬉。獨臨水登山，舒嘯更哦詩。除樂天知命，了復奚疑。
念奴嬌
作者：楊萬里（宋）

老夫歸去，有三徑、足可長拖衫袖。一道官銜清徹骨，別有監臨主守。主守清風，監臨明月，兼管栽花柳。登山臨水，作詩三首兩首。休說白日昇天，莫誇金印，斗大懸雙肘。且說廬陵傳盛事，三個閒人眉壽。揀罷軍員，歸農押錄，致政誠齋叟。只愁醉殺，螺江門外私酒。
好事近
作者：楊萬里（宋）

月未到誠齋，先到萬花川穀。不是誠齋無月，隔一林修竹。如今才是十三夜，月色已如玉。未是秋光奇絕，看十五十六。
昭君怨
作者：楊萬里（宋）

偶聽松梢撲鹿。知是沙鷗來宿。稚子莫喧譁。恐驚他。俄頃忽然飛去。飛去不知何處。我已乞歸休。報沙鷗。
昭君怨
作者：楊萬里（宋）

午夢扁舟花底。香滿西湖煙水。急雨打篷聲。夢初驚。卻是池荷跳雨。散了真珠還聚。聚作水銀窩。瀉清波。
武陵春
作者：楊萬里（宋）

長鋏歸乎逾十暑，不著鵕鸃冠。道是今年勝去年。特地減清歡。舊賜龍團新作祟，頻啜得中寒。瘦骨如柴痛又酸。兒信問平安。
水調歌頭
作者：楊萬里（宋）

玉樹映階秀，玉節逐年新。年年九月，好為阿母作生辰。澗底蒲芽九節，海底銀濤萬頃，釀作一杯春。泛以東籬菊，壽以漆園椿。對西風，吹鬢雪，炷香雲。郎君入奏，又迎珠幰入修門。看即金花紫誥，並舉莆常兩國，冊命太夫人。三點臺星上，一點老人星。
憶秦娥
作者：楊萬里（宋）

新春早。春前十日春歸了。春歸了。落梅如雪，野桃紅小。老夫不管春催老。只圖爛醉花前倒。花前倒。兒扶歸去，醒來窗曉。
眼兒媚
作者：某教授（宋）

鬢邊一點似飛鴉。莫把翠鈿遮。三年兩載，千撋百就，今日天涯。楊花又逐東風去，隨分落誰家。若還忘得，除非睡起，不照菱花。
水調歌頭
作者：陳居仁（宋）

重過釣臺路，風物故依然。羊裘軒上，俯臨清泚面孱顏。仰見先生風節，更有兩公名德，冰雪照人寒。龍野方馳逐，鴻翼自孤騫。酹壺觴，追往昔，笑華顛。別來三紀，推排曾戴侍臣冠。慚愧君恩難答，聊復守符重綰，敢嘆客途艱。少報期年政，行泛五湖船。
滿庭芳
作者：李洪（宋）

香滿千巖，芳傳叢桂，小山曾詠幽菲。仙姿冷淡，不奈此香奇。翠葆層層障日，深愛惜、早被風吹。秋英嫩，夜來露浥，月底半離披。誰知。清品貴，帶裝金粟，韻透文犀。與降真為侶，羅袖相宜。寶鴨休薰百濯，清芬在、常惹人衣。姮娥約，廣寒宮殿，留折最高枝。
滿江紅
作者：李洪（宋）

梅雨成霖，倦永晝、暑行巖曲。愛雲梢翠樾，枕溪蓬屋。輕木凌波衝卷雪，飛泉奔壑嗚哀玉。羨漁翁、終歲老煙波，披蓑綠。嗟客宦，荒松菊。頹壯志，青編竹。更長年諳盡，是非榮辱。鐘鼎無心時節異，山林有味簟瓢足。感故人、於此賦歸歟，思之熟。
南鄉子
作者：李洪（宋）

掛席泛安流。細雨斜風到渡頭。萬疊雲鬟真似畫，雲州。自古詩人幾個遊。旌旆去悠悠。別駕無功愧食浮。卻憶五湖煙浪裡，扁舟。第四橋南雲水秋。
鷓鴣天
作者：李洪（宋）

十月南閩未有霜。蕉林蔗圃鬱相望。壓枝橄欖渾如畫，透甲香橙半弄黃。斟綠醑，泛滄浪。白沙翠竹近溫湯。分明水墨山陰道，只欠冰溪雪月光。
西江月
作者：李洪（宋）

渺渺長汀遠壑，蕭蕭雨葉風枝。幾回臨水送將歸。客裡暗添憔悴。門枕數峰滴翠，舟橫幾度漣漪。綠秧深處鷺于飛。愈覺田園有味。
菩薩蠻
作者：李洪（宋）

寒山橫抹修眉綠。樓前溪瀑鏘鳴玉。車馬各西東。行人如轉蓬。闌干成獨倚。海闊天無際。雲淡隔壺山。鴻飛杳靄間。
浣溪沙
作者：李洪（宋）

夭矯翔鸞溪上峰。飄蕭雪霰打船篷。天花凌亂水晶宮。飛透紙窗斜取勢，吹回溪面舞因風。身游水墨畫圖中。
浣溪沙
作者：李洪（宋）

碧澗蒼崖玉四圍。東君翦水散明璣。半開桃杏不勝威。疑是群仙遊閬苑，歌雲舞蝶鬥高飛。珠幢玉節送人歸。
浣溪沙
作者：李洪（宋）

掃地燒香絕點塵。綠階綠草又殘春。略無閒事撓天真。時落燕泥沾几席，亂粘飛絮上衣巾。西湖回柁少年人。
念奴嬌
作者：李洪（宋）

麗譙吹角，漸疏星明澹，簾篩殘月。嫋嫋霜飆欺翠袖，飛下一庭香雪。半面妝新，迴風舞困，此況真奇絕。桄榔林裡，蘇仙偏感華髮。休怨時暫飄零，玉堂清夢，不惹閒蜂蝶。好似王家從竹畔，乘興山陰時節。剪水無情，閬風歸去，忍使芳心歇。和羹有待，恁時身到天闋。
卜算子
作者：李洪（宋）

南國小春時，常是寒威淺。玉綴香苞已有梅，疏影無人見。愁憶故園芳，夢斷揚州遠。不御鉛華自出塵，賽過徐妃面。
鵲橋仙
作者：李漳（宋）

迢迢郎意，盈盈妾恨，今夕鵲橋欲度。世間兒女一何痴，鬥乞巧、紛紛無數。遙知此際，有人孤坐，心切天街雲路。好因緣是惡因緣，夢魂遠、陽臺雨暮。
桃源憶故人
作者：李漳（宋）

小樓簾卷欄干外。花下朱門半啟。中有傾城佳麗。一笑西風裡。盈盈臨水情難致。盡日相看如醉。乾鵲不知人意。只管聲聲喜。
滿江紅
作者：李漳（宋）

雨歇前林，薰風度、琴聲清淑。綺窗迥、張眉初掃，弄弦鳴玉。三疊瑤池仙侶宴，九江鶴唳清江曲。政伯鸞、此日夢維熊，祥煙馥。金徽外，音時續。雕筵上，聽難足。且相將一醉，滿傾醽醁。共祝遐齡何所似，水流不盡高山矗。算未應、歸去抱琴書，雲間宿。
鷓鴣天
作者：李漳（宋）

淑德由來孟母名。方瞳鶴髮瑩精神。天教遐算靈椿比，親見賢郎擢桂榮。逢誕日，慶孫曾。金花綸誥又重新。願君學得司空母，管取年高壽太平。
生查子
作者：李漳（宋）

家承閥閱高，人擅閨房秀。嫁得伯鸞夫，直是齊眉偶。榴花著子時，萱草宜男候。一笑捧觥船，共祝人常壽。
南歌子
作者：李漳（宋）

小子何時見，高秋此日生。階蘭巖桂正欣榮。家比杜陵猶有、綵衣輕。應詔須三載，傳家有一經。齊禽刷羽早蜚鳴。莫效老夫頭白、好歸耕。
水調歌頭
作者：李泳（宋）

危樓雲雨上，其下水扶天。群山四合，飛動寒翠落簷前。盡是秋清欄檻，一笑波翻濤怒，雪陣卷蒼煙。炎暑去無跡，清駛久翩翩。夜將闌，人慾靜，月初圓。素娥弄影，光射空際綠嬋娟。不用濯纓垂釣，喚取龍宮仙駕，耕此萬瓊田。橫笛望中起，吾意已超然。
賀新郎
作者：李泳（宋）

門掩長安道。卷重簾、垂楊散暑，嫩涼生早。午夢驚回庭陰翠，蝶舞鶯吟未了。政露冷、芙蓉池沼。金雁塵昏麼絃斷，理餘音、尚想腰支嫋。歡漸遠，思還繞。臨皋望極蒼江渺。晚潮平、湘煙萬頃，斷虹殘照。彩舫凌波分飛後，別浦菱花自老。問錦鯉、何時重到。樓迥層城看不見，對瀟瀟、暮雨憐芳草。幽恨闊、楚天杳。
定風波
作者：李泳（宋）

點點行人趁落暉。搖搖煙艇出漁扉。一路水香流不斷。零亂。春潮綠浸野薔薇。南去北來愁幾許，登臨懷古欲沾衣。試問越王歌舞地。佳麗。只今惟有鷓鴣啼。
滿庭芳
作者：李洤（宋）

麥秀連雲，桑枝重綠，史君佳政流傳。鳳銜丹詔，來自九重天。千里歡騰祖帳，棠陰外、多少攀轅。津亭路，紞如五鼓，難駐鄧侯船。光華，家世事，門中列戟，圯上遺編。況建炎勳業，圖畫凌煙。此去朝端濟美，看平步、兩兩臺躔。須知道，中興盛治，主聖賴臣賢。
西江月
作者：李洤（宋）

可是江梅開晚，從教蠟雪來遲。此花清絕勝南枝。攙過春風第一。蘸蠟女工鬥巧，塗黃漢額偏宜。□腮相倚並開時。認取東君深意。
踏莎行
作者：李淛（宋）

紅藥香殘，綠筠粉嫩。春歸何處尋春信。繡鞍初上馬啼輕，舉頭便覺長安近。別酒無情，啼妝有恨。山城向晚斜陽褪。清江極目帶寒煙，錦鱗去後憑誰問。
滿庭芳
作者：李淛（宋）

油幕新開，騂旄前導，暫歸梓里舂容。致身槐府，功在鼎彛中。慨想東山故侶，煙霞外，久闊仙蹤。今何幸，相逢吐握，談笑一尊同。德星，佔瑞處，旌髦五馬，袞繡三公。對渭川遺老，絳縣仙翁。厚意杯傳紺玉，那堪更，篚實囊紅。拼沈醉，今宵盛事，復見古人風。
千秋歲
作者：李淛（宋）

鄮峰凝瑞，鄞水浮佳氣。晴景轉，花光媚。碧幢森大纛，紅旆紛千騎。相遇處，滿城鶴髮群仙萃。綺席張高會。鼉鼓笙簫沸。金獸嫋，檀煙翠。玉山環回座，休惜今朝醉。觴再舉，清歌共引千秋歲。
浣溪沙
作者：朱熹（宋）

壓架年來雪作堆。珍叢也是近移栽。肯令容易放春回。卻恐陰晴無定度，從教紅白一時開。多情蜂蝶早飛來。
菩薩蠻
作者：朱熹（宋）

晚紅飛盡春寒淺。淺寒春盡飛紅晚。尊酒綠陰繁。繁陰綠酒尊。老仙詩句好。好句詩仙老。長恨送年芳。芳年送恨長。
菩薩蠻
作者：朱熹（宋）

暮江寒碧縈長路。路長縈碧寒江暮。花塢夕陽斜。斜陽夕塢花。客愁無勝集。集勝無愁客。醒似醉多情。情多醉似醒。
好事近
作者：朱熹（宋）

春色慾來時，先散滿天風雪。坐使七閩松竹，變珠幢玉節。中原佳氣鬱蔥蔥，河山壯宮闋。丞相功成千載，映黃流清徹。
西江月
作者：朱熹（宋）

睡處林風瑟瑟，覺來山月團團。身心無累久輕安。況有清池涼館。句穩翻嫌白俗，情高卻笑郊寒。蘭膏元自少陵殘。好處金章不換。
西江月
作者：朱熹（宋）

堂下水浮新綠，門前樹長交枝。晚涼快寫一篇詩。不說人間憂喜。身老心閒益壯，形癯道勝還肥。軟輪加璧未應遲。莫道前非今是。
鷓鴣天
作者：朱熹（宋）

暮雨朝雲不自憐。放教春漲綠浮天。祗令畫閣臨無地，宿昔新詩滿系船。青鳥外，白鷗前。幾生香火舊因緣。酒闌山月移雕檻，歌罷江風拂玳筵。
鷓鴣天
作者：朱熹（宋）

已分江湖寄此生。長蓑短笠任陰晴。鳴橈細雨滄洲遠，系舸斜陽畫閣明。奇絕處，未忘情。幾時還得去尋盟。江妃定許捐雙佩，漁父何勞笑獨醒。
鷓鴣天
作者：朱熹（宋）

脫卻儒冠著羽衣。青山綠水浩然歸。看成鼎內真龍虎，管甚人間閒與非。生羽翼，上煙霏。回頭祗見冢累累。未尋跨鳳吹簫侶，且伴孤雲獨鶴飛。
南鄉子
作者：朱熹（宋）

落日照樓船。穩過澄江一片天。珍重使君留客意，依然。風月從今別一川。離緒悄危弦。永夜清霜透幕氈。明日回頭江樹遠，懷賢。目斷晴空雁字連。
滿江紅
作者：朱熹（宋）

秀野詩翁，念故山、十年乖隔。聊命駕、朱門舊隱，綠槐新陌。好雨初晴仍半暖，金釭玉斝開瑤席。更流傳、麗藻借江天，留春色。過里社、將兒侄。談往事，悲陳跡。喜尊前現在，鏡中如昔。兩鬢全期煙樹綠，方瞳好映寒潭碧。但一年、一度一歸來，歡何極。
水調歌頭
作者：朱熹（宋）

富貴有餘樂，貧賤不堪憂。誰知天路幽險，倚伏互相酬。請看東門黃犬，更聽華亭清唳，千古恨難收。何似鴟夷子，散發弄扁舟。鴟夷子，成霸業，有餘謀。致身千乘卿相，歸把釣漁鉤。春畫五湖煙浪，秋夜一天雲月，此外盡悠悠。永棄人間事，吾道付滄洲。
水調歌頭
作者：朱熹（宋）

長記與君別，丹鳳九重城。歸來故里，愁思悵望渺難平。今夕不知何夕，得共寒潭煙艇，一笑俯空明。有酒徑須醉，無事莫關情。尋梅去，疏竹外，一枝橫。與君吟弄風月，端不負平生。何處車塵不到，有個江天如許，爭肯換浮名。只恐買山隱，卻要煉丹成。
水調歌頭
作者：朱熹（宋）

江水浸雲影，鴻雁欲南飛。攜壺結客，何處空翠渺煙霏。塵世難逢一笑，況有紫萸黃菊，堪插滿頭歸。風景今朝是，身世昔人非。酬佳節，須酩酊，莫相違。人生如寄，何事辛苦怨斜暉。無盡今來古往，多少春花秋月，那更有危機。與問牛山客，何必獨沾衣。
念奴嬌
作者：朱熹（宋）

臨風一笑，問群芳誰是，真香純白。獨立無朋，算只有、姑射山頭仙客。絕豔誰憐，真心自保，邈與塵緣隔。天然殊勝，不關風露冰雪。應笑俗李粗桃，無言翻引得，狂蜂輕蝶。爭似黃昏閒弄影，清淺一溪霜月。畫角吹殘，瑤臺夢斷，直下成休歇。綠陰青子，莫教容易波折。
水調歌頭
作者：朱熹（宋）

雪月兩相映，水石互悲鳴。不知巖上枯木，今夜若為情。應見塵中膠擾。便道山間空曠，與麼了平生。與麼平生了，□水不流行。起披衣，瞻碧漢，露華清。寥寥千載，此事本分明。若向乾坤識易，便信行藏無間，處處總圓成。記取淵冰語，莫錯定盤星。
憶秦娥
作者：朱熹（宋）

雲垂幕。陰風慘淡天花落。天花落。千林瓊玖，一空鸞鶴。徵車渺渺穿華薄。路迷迷路增離索。增離索。剡溪山水，碧湘樓閣。
憶秦娥
作者：朱熹（宋）

梅花發。寒梢掛著瑤臺月。瑤臺月。和羹心事，履霜時節。野橋流水聲嗚咽。行人立馬空愁絕。空愁絕。為誰凝佇，為誰攀折。
水調歌頭
作者：朱熹（宋）

不見嚴夫子，寂莫富春山。空餘千丈危石，高插暮雲端。想象羊裘披了，一笑兩忘身世，來把釣魚竿。不似林間翮，飛倦始知還。中興主，功業就，鬢毛斑。馳驅一世豪傑，相與濟時艱。獨委狂奴心事，不羨痴兒鼎足，放去任疏頑。爽氣動心鬥，千古照林巒。
江神子・江城子
作者：黃銖（宋）

秋風嫋嫋夕陽紅。晚煙濃。暮雲重。萬疊青山，山外叫孤鴻。獨上高樓三百尺，憑玉楯，睇層空。人間日月去匆匆。碧梧桐。又西風。北去南來，銷盡幾英雄。擲下玉尊天外去，多少事，不言中。
菩薩蠻
作者：黃銖（宋）

海山翠疊青螺淺。暮雲散盡天容遠。匹馬度江皋。北風生怒號。解鞍棲倦翮。皓月空庭白。何處小闌干。玉簫吹夜寒。
漁家傲
作者：黃銖（宋）

永日離憂千萬緒。雪舟遠泛清漳浦。珍重故人寒夜語。揮玉麈。沈沈畫閣凝香霧。風砌落花留不住。紅蜂翠蝶閒飛舞。明日柳營江上路。雲起處。蒼山萬疊人歸去。
卜算子
作者：高宣教（宋）

去又如何去。住又如何住。但得山花插滿頭。休問奴歸處。
卜算子
作者：嚴蕊（宋）

不是愛風塵，似被前身誤。花落花開自有時，總是東君主。去也終須去。住也如何住。若得山花插滿頭，莫問奴歸處。
如夢令
作者：嚴蕊（宋）

道是梨花不是。道是杏花不是。白白與紅紅，別是東風情味。曾記。曾記。人在武陵微醉。
鵲橋仙
作者：嚴蕊（宋）

碧梧初出，桂花才吐，池上水花微謝。穿針人在合歡樓，正月露、玉盤高瀉。蛛忙鵲懶，耕慵織倦，空做古今佳話。人間剛道隔年期，指天上、方才隔夜。
滿江紅
作者：晦庵（宋）

膠擾勞生，待足後、何時是足。據見定、隨家豐儉，便堪龜縮。得意濃時休進步，須知世事多翻覆。漫教人、白了少年頭，徒碌碌。誰不愛，黃金屋。誰不羨，千鍾祿。奈五行不是，這般題目。枉費心神空計較，兒孫自有兒孫福。也不須、採藥訪神仙，惟寡慾。
清平樂
作者：徐逸（宋）

風韶雨秀。春已平分後。陡頓故人疏把酒。閒恁畫闌搔首。爭須攜手踏青。人生幾度清明。待得燕慵鶯懶，楊花點點浮萍。
五福降中天
作者：沈端節（宋）

月朧煙澹霜蹊滑，孤宿暮林荒驛。繞樹微吟，巡簷索笑，自分平生相得。冰池半釋。正節物驚心，淚痕沾臆。流水濺濺，照影古寺滿春色。沈嘆今年未識。暗香微動處，人□初寂。酷愛芳姿，最憐幽韻，來款禪房深密。他時恨□。悵卻月凌風，信音難的。雪底幽期，為誰還露立。
卜算子
作者：沈端節（宋）

愁極強登臨，畢竟愁難避。千里江山黯淡中，總是悲秋意。誰插菊花枝，誰帶茱萸佩。獨倚闌干醉不成，日暮西風起。
卜算子
作者：沈端節（宋）

冷蕊伴疏枝，一笑何時共。江北江南兩處愁，忍看花影動。旅泊怕逢春，卜睡都無夢。歲暮何郎未得歸，手拈頻呵凍。
卜算子
作者：沈端節（宋）

踏雪探孤芳，只有詩人共。守定南枝待得開，不覺冰輪動。卻月與凌風，謾說揚州夢。想見雕闌曲沼邊，殘雪和煙凍。
卜算子
作者：沈端節（宋）

客裡見梅花，獨賞無人共。風度精神總是伊，又是歸心動。把酒破憂端，燻被尋佳夢。夢覺香殘一味寒，有淚都成凍。
卜算子
作者：沈端節（宋）

烘手熨笙簧，呵凍勻酥面。閒向梅花樹下行，拜月遙相見。何處託春心，樂府流深怨。卻拈寒窗傍綺疏，恨極東風遠。
憶秦娥
作者：沈端節（宋）

憑闌獨。南山影蘸杯心綠。杯心綠。悠然忽見，臥披橫軸。西風暗度釵梁玉。手香記得人簪菊。人簪菊。無窮幽韻，細看不足。
惜分飛
作者：沈端節（宋）

喜入眉心黃點瑩。珠佩玲瓏透影。風露蕭蕭冷。夢迴月窟香成陣。秋後情懷君莫問。拼了因他瘦損。不似尋常韻。細看沒處安排悶。
南歌子
作者：沈端節（宋）

遠樹昏鴉鬧，衰蘆睡鴨雙。雪篷煙棹炯寒光。疑是風林纖月、到船窗。時序驚心破，江山引夢長。思量也待不思量。淚染羅巾猶帶、舊時香。
鵲橋仙
作者：沈端節（宋）

懷人意思，悲秋情緒，長是文園病後。蛛絲輕嫋玉釵風，想花貌、參差依舊。無窮往事，一襟新恨，老淚淋浪卮酒。天涯相對話平生，悵南北、還如箕斗。
醉落魄・一斛珠
作者：沈端節（宋）

紅嬌翠弱。春寒睡起慵勻掠。些兒心事誰能學。深院無人，時有燕穿幕。漏聲滴盡蓮花萼。靜看月轉西闌角。世情一任浮雲薄。花與東君，卻解慰流落。
太常引
作者：沈端節（宋）

三三五五短長亭。都只解、送人行。天遠樹冥冥。悵好夢、才成又驚。夜堂歌罷，小樓鍾斷，歸路已聞鶯。應是困瞢騰。問心緒、而今怎生。
謁金門
作者：沈端節（宋）

真個憶。花下雨聲初息。猛記烏衣曾舊識。丁寧教去覓。春半峭寒猶力。淚滴兩襟成跡。獨倚危闌清晝寂。草長流翠碧。
謁金門
作者：沈端節（宋）

春欲去。人瘦不勝金縷。門巷陰陰飛絮舞。斷腸雙燕語。孤坐晚窗閒處。月到花心亭午。寒色著人無意緒。竹鳴風似雨。
謁金門
作者：沈端節（宋）

尋勝去。湖色淨涵疏樹。欸乃一聲何處起。風鈴相應語。目斷遙林修渚。畫出江南煙雨。山水照人人楚楚。錦腸生秀句。
菩薩蠻
作者：沈端節（宋）

春山千里供行色。客愁濃似春山碧。幸自不思歸。子規心上啼。芳意隨人老。綠盡江南草。窈窕可人花。路長何處家。
菩薩蠻
作者：沈端節（宋）

愁人道酒能消解。元來酒是愁人害。對酒越思量。醉來還斷腸。酒醒初夢破。夢破愁無那。乾淨不如休。休時只恁愁。
浣溪沙
作者：沈端節（宋）

燈夜香甘動綺筵。明珠顆顆泛甌圓。佳人巧意底難傳。喜見翻溪流細滑，卻思信手弄輕纖。不知辛苦為誰甜。
行香子
作者：沈端節（宋）

煙淡回塘。月浸疏篁。一枝□、壓盡群芳。修然風度，玉質金章。有許多情，許多韻，許多香。中酒情懷，琢句心腸。倚屏山、子細端相。冰芽初試，柑子新嘗。更綺窗前，冰壺畔，看勻妝。
喜遷鶯
作者：沈端節（宋）

暮雲千里。正小雨乍晴，霜風初起。蘆荻江邊，月昏人靜，獨自小船兒裡。消魂幾聲新雁，合造愁人天氣。怎奈何，少年時光景，一成拋棄。回首空腸斷，尺素未傳，應是無雙鯉。悶酒孤斟，半醺還醒，乾淨不如不醉。有得恁多煩惱，直是沒些如意。受盡也，待今回廝見，從頭說似。
菩薩蠻
作者：沈端節（宋）

楚山千疊傷心碧。傷心只有遙相憶。解佩揖巫雲。愁生洛浦春。香波凝宿霧。夢斷消魂處。空聽水泠泠。如聞寶瑟聲。
朝中措
作者：沈端節（宋）

天遙野闊雁書空。山遠暮雲中。目斷江南煙雨，□□敧枕春風。功名富貴，何須計較，煙際疏鍾。解道淺妝濃抹，從來惟有坡翁。
念奴嬌
作者：沈端節（宋）

燈宵漸近，更兵塵初息，韶華偏早。太守風流張宴樂，不管江城寒峭。發底蜂兒，釵頭梅蕊，一一誇新巧。笙歌鼎沸，萬人爭看標表。應記革履雍容，天香滿袖，侍宴遊三島。聖主中興思用舊，尊禮先朝元老。燭賜金蓮，柑傳羅帕，行即趨嚴道。深杯休訴，任教銀漏催曉。
念奴嬌
作者：沈端節（宋）

重陽恁好，正秋清天色，水容如瀉。野闊風高香霧滿，採菊無人同把。堪笑淵明，蓬頭曳杖，吟賞東籬下。孤風遠韻，至今猶作佳話。爭似太守才賢，慈祥愷悌，賦政多閒暇。千里江山供勝踐，尊俎延登儒雅。只恐相將，吹花春宴，不許斯民借。花嘲便坐，尚懷方外司馬。
青玉案
作者：沈端節（宋）

史君標韻如徐庾。更名節、高千古。臥治姑溪才小駐。閒雲無定，陽春有腳，又作南昌去。興來亭上清歌度。盡能唱、公詩句。記取諸生臨別語。從容佔對，天顏應喜，千萬留王所。
洞仙歌
作者：沈端節（宋）

雪肌花貌，見了千千萬。眼去眉來幾曾管。被今回打住，沒□施程，□捺地，卻悔看承較晚。琴心傳密意，唯有相知，失笑他滿恁撩亂。抖下俏和嬌，掩翠凌紅，真個是、從前可見。據入馬牢籠怎乾休，但拈取真誠，試教人看。
洞仙歌
作者：沈端節（宋）

夜來驚怪，冷逼流蘇帳。夢破初聞打窗響。向曉開簾，凌亂千里寒光，清興發，鶴氅誰同縱賞。江南春意動，梅竹潛通，醉帽衝風自來往。慨念故人疏，便理扁舟，須通道、吾曹清曠。待石鼎煎茶洗餘醺，更依舊歸來，淺斟低唱。
洞仙歌
作者：沈端節（宋）

重陽近也，漸秋光悽勁。宿雨初收好風景。正干戈耆定，禾黍豐登，人意樂，歌舞賢侯美政。醉翁遊歷處，勝概依然，木落淮南見山影。有客共登臨，醉裡疏狂，敧烏帽、從嘲雪鬢。但目送孤鴻傍危欄，笑問道，黃花似誰風韻。